Polisie kom onverwags op kapingsituasie af | Maroela Media
Noord-Kaapse polisiebeamptes het Woensdagaand tydens hul roetinepatrollie toevallig op 'n toneel afgekom waar twee mans deur vermeende kapers met 'n vuurwapen aangehou is.
Kapt. Sergio Kock, woordvoerder van die polisie, het gesê die beamptes het omstreeks 23:00 'n wit voertuig en 'n vragmotor langs die Griekwastad-pad buite Kimberley sien staan. Toe die beamptes nader stap, het die vragmotor in die rigting van Kimberley weggejaag.
Volgens Kock was daar vyf insittendes in die motor. "Die polisiebeamptes het ondersoek ingestel en agtergekom dat twee mans in die motor deur drie ander mans met 'n vuurwapen aangehou word," het hy gesê. Die drie mans is op die toneel in hegtenis geneem en daar is toe vasgestel dat die "vuurwapen" 'n speelgoedvuurwapen was.
Kock het gesê dit het toe aan die lig gekom dat die twee slagoffers se vragmotor waarmee hulle vleis vervoer het vroeër deur sewe mans gekaap is. Vier van die kapers was in die vragmotor wat weggery het toe die polisie opgedaag het. Die vragmotor is later verlate in 'n veld naby Riviera in Kimberley gevind met die vleis steeds binne die voertuig.
Volgens Kock is die polisie nog steeds op soek na die vier verdagtes wat met die vragmotor weggery het. "Daar is ook vasgestel dat een van die verdagtes wat vroeër in hegtenis geneem is, 'n polisiebeampte by 'n polisiestasie in die Noord-Kaap is," het Kock gesê.
Hy het gesê die drie verdagtes, almal tussen 26 en 31 jaar oud, sal binnekort in die Kimberley-landdroshof verskyn.
ANC vat weer Mogale City
dis hoekom daar in die aand ook patrollies moet wees – en die polisie beamptes nie noodwendig net in die Polisie stasie moet sit en wag vir iets om te gebeur nie – Goeie werk dankie SAPD. Hoop julle voorbeeld sal gevolg word.
Welgedaan SAPD. Jammer oor die VROT appels wat hier en daar insluip. "Wel done" Ek haal my hoed af vir julle wat die skuldiges aangekeer het.